Nous Eudes, dux de Bourgoigne, contes d’Artoys et de Bourgoigne, palatins et sires de Salins, faisons savoir à touz que pour reverence et contemplation de tres reverend pere en Dieu, le cardinal d’Ostun, qui sur ce nous ai requis, l’aquest de deux molins ensamble les appertenences d’yceuls essis dessoulz l’estang de l’évesque d’Ostun, pres des murs de la citey d’Ostun, le quel acquest le dit cardinal baille perpetuellement au chapistre d’Ostun pour son anniversaire faire et celebrer chascun an à touz jours mais en l’eglise d’Ostun, le quel acquest le dit cardinal au temps qu’il estoit evesque d’Ostun acquist comme privée personne, si comme es lettres du dit cardinal sur ce donnéez et ouctroyées au dit chappitre d’Ostun est plux plainement contenu, et le quel acquest est assis en la justice commune de nous et du dit evesque d’Ostun par mon devis et puet valoir pour le tout environ cent souldées de terre pour an: nous, pour nous, nos hoirs et successeurs, en tant comme il nous touche et puet touchier, amortissons perpetuellement, sauf et reservé à nous et noz hoirs sur le dit acquest nostre justice, nostre baronie, ressort et souverainetey, et touz nos autres droiz et le droit d’autruy. Et promettons en bonne foy les choses dessus dites tenir et garder fermement, senz jamais venir en contre. Ou tesmoing de ce nous havons fait mettre nostre seaul en ces presentes lettres faites et données a Dyjon, le dizieme jour de mars, l’an de grace mil CCC trente et nuef.